7บริษัทไทยสุดยอดในเอเชีย
7 บริษัทใหญ่ไทยทั้งปูนใหญ่-ปตท.-ไทยออยล์ ติดท็อปยอดนิยมนักลงทุนเอเชียตะวันออกเฉียงใต้
12 มิ.ย. 2555

7 บริษัทใหญ่ไทยทั้งปูนใหญ่-ปตท.-ไทยออยล์ ติดท็อปยอดนิยมนักลงทุนเอเชียตะวันออกเฉียงใต้ 
อัลฟา เซาท์อีสต์ เอเชียนิตยสารด้านการลงทุนสถาบัน สำรวจนักลงทุน 460 ราย เพื่อค้นหาสุดยอดบริษัทของเอเชียตะวันออกเฉียงใต้ โดยสำรวจจากนักลงทุนประเภทกองทุนบำเหน็จบำนาญ กองทุนป้องกันความเสี่ยง โบรกเกอร์ตราสารหนี้และหุ้น รวมทั้งนักวิเคราะห์ผู้มีความสนใจที่จะเข้าลงทุนในภูมิภาคเอเชียตะวันออกเฉียงใต้ บริษัทในประเทศต่างๆ ที่ได้รับการจัดอันดับด้านการจัดการทางการเงิน การยึดมั่นในบรรษัทภิบาล กลยุทธ์ด้านการดำเนินธุรกิจด้วยความรับผิดชอบต่อสังคมและสิ่งแวดล้อม (ซีเอสอาร์) และนักลงทุนสัมพันธ์ความโปร่งใส และการเปิดเผยอย่างตรงไปตรงมา
ทั้งนี้ พบว่าในประเทศไทยมี 7 บริษัทที่ได้รับการยอมรับสูงสุด ประกอบด้วย บริษัท ปูนซิเมนต์ไทย (SCC) บริษัท ปตท. (PTT) และบริษัท ไทยออยล์ (TOP) ได้รับการลงคะแนนเสียงยอดนิยมถึงสามอันดับ คือ งานนักลงทุนสัมพันธ์ (ไออาร์) ที่เป็นระบบมากที่สุดการยึดมั่นบรรษัทภิบาลที่แข็งแกร่งที่สุดและ CSR เชิงกลยุทธ์ที่ดีที่สุด
บริษัท ไทยเบฟเวอเรจ ได้รับคะแนนเสียงรายงานประจำปีที่ดีที่สุดในไทย บริษัท โทเทิ่ล แอ็คเซ็ส คอมมูนิเคชั่น (DTAC) ได้นโยบายปันผลที่มีความต่อเนื่องมากที่สุด และผู้บริหารระดับสูงที่ส่งเสริมนักลงทุนสัมพันธ์ที่ดีที่สุด บริษัท ผลิตไฟฟ้าราชบุรี โฮลดิ้ง (RATCH) ผู้บริหารระดับสูงที่ส่งเสริมนักลงทุนสัมพันธ์ที่ดีที่สุด บริษัท การบินไทย (THAI) ได้อันดับงานนักลงทุนสัมพันธ์ที่ก้าวหน้ามากที่สุด
ขณะที่นายเชาวลิต เอกบุตร ผู้ช่วยผู้จัดการใหญ่-การเงินและการลงทุน (ซีเอฟโอ) ของเครือซิเมนต์ไทย ได้รับเกียรติให้เป็นซีเอฟโอที่ดีที่สุดในประเทศไทย
สำหรับในภูมิภาคเอเชียตะวันออกเฉียงใต้ ผู้ได้รับรางวัลซีเอฟโอ ที่ดีที่สุดในภูมิภาค ได้แก่ นายจีนน์ โลว จากบริษัท สิงห์เทล รางวัลรายงานประจำปีที่ดีที่สุดในเอเชียตะวันออกเฉียงใต้ ได้แก่ เคปเพล คอร์ป ขณะที่รางวัลความมุ่งมั่นที่แข็งแกร่งที่สุดด้านพลังงานอย่างยั่งยืนในเอเชียตะวันออกเฉียงใต้ ได้แก่ บริษัท ไทยออยล์ (TOP)
ผลสำรวจนี้ ยังสร้างความท้าทายด้วยการประกาศรายชื่อบริษัทที่นักลงทุนจากกลุ่มเดียวกันมองว่า มีการเข้าถึงการจัดการและงานนักลงทุนสัมพันธ์ที่อยู่ในระดับด้อย โดยกลุ่มเซ็นทรัล บริษัท ผาแดง อินดัสทรีและ บริษัท ควอลิตี้ เฮ้าส์ ถูกมองว่า กลยุทธ์ด้านนักลงทุนสัมพันธ์ที่อยู่ในระดับด้อยและไม่สามารถคาดเดาได้